Document ID: 32006L0129

KOMISSION DIREKTIIVI 2006/129/EY,
annettu 8 päivänä joulukuuta 2006,
elintarvikkeiden muiden lisäaineiden kuin väri- ja makeutusaineiden erityisistä puhtausvaatimuksista annetun direktiivin 96/77/EY muuttamisesta ja oikaisemisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ihmisravinnoksi tarkoitetuissa elintarvikkeissa sallittuja lisäaineita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/107/ETY (1) ja erityisesti sen 3 artiklan 3 kohdan a alakohdan,
on kuullut elintarvikealan tiedekomiteaa sekä Euroopan elintarviketurvallisuusviranomaista,
sekä katsoo seuraavaa:
(1)
Elintarvikkeiden muiden lisäaineiden kuin väri- ja makeutusaineiden erityisistä puhtausvaatimuksista joulukuussa 1996 annetussa komission direktiivissä 96/77/EY (2) vahvistetaan elintarvikkeiden muista lisäaineista kuin väri- ja makeutusaineista 20 päivänä helmikuuta 1995 annetussa Euroopan parlamentin ja neuvoston direktiivissä 95/2/EY (3) mainittuja lisäaineita koskevat puhtausvaatimukset.
(2)
On aiheellista poistaa lisäainetta E 216 Propyyli-p-hydroksibentsoaatti ja E 217 Natriumpropyyli-p-hydroksibentsoaatti koskevat puhtausvaatimukset, sillä kyseisten aineiden käyttö elintarvikkeissa ei ole enää sallittua.
(3)
Useat direktiivin 96/77/EY kieliversiot sisältävät virheitä seuraavien aineiden osalta: E 307 Alfa-tokoferoli, E 315 Erytorbiinihappo ja E 415 Ksantaanikumi. Virheet on syytä korjata. Lisäksi on tarpeen ottaa huomioon lisäaineiden spesifikaatiot ja analyyttiset tekniikat, jotka on vahvistettu FAO:n ja WHO:n yhteisen elintarvikelisäaineita käsittelevän asiantuntijakomitean (Joint FAO/WHO Expert Committee on Food Additives (JECFA)) laatimassa Codex Alimentariuksessa. Puhtausvaatimukset on erityisesti mukautettu tarvittaessa vastaamaan asianmukaisia yksittäisten raskasmetallien raja-arvoja. Selkeyden vuoksi edellä lueteltuja aineita koskeva teksti olisi korvattava kokonaisuudessaan.
(4)
Sulfaattituhkan pitoisuustasoa lisäaineen E 472 c Rasvahappojen mono- ja diglyseridien sitruunahappoesterit puhtausvaatimuksissa olisi muutettava, jotta se kattaisi osittain tai kokonaan neutraloidut tuotteet.
(5)
On tarpeen varmistaa, että lisäainetta E 559 Alumiinisilikaatti tuotetaan luonnon kaoliniittisavesta, jonka dioksiinipitoisuus on hyväksyttävällä tasolla. Luonnon kaoliiniittisaven dioksiinipitoisuus olisi sen vuoksi rajoitettava mahdollisimman alhaiselle tasolle.
(6)
On tarpeen antaa spesifikaatiot seuraaville uusille elintarvikkeiden lisäaineille, jotka on hyväksytty elintarvikkeiden muista lisäaineista kuin väri- ja makeutusaineista annetun direktiivin 95/2/EY ja elintarvikkeissa käytettäväksi tarkoitetuista makeutusaineista annetun direktiivin 94/35/EY muuttamisesta 5 päivänä heinäkuuta 2006 annetulla Euroopan parlamentin ja neuvoston direktiivillä 2006/52/EY: E 319 Tert-butyylihydrokinoni (TBHQ), E 426 Soijapapu-hemiselluloosa, E 462 Etyyliselluloosa, E 586 4-heksyyliresorsinoli, E 1204 Pullulaani ja E 1452 Alumiinioktenyylisukkinaattitärkkelys.
(7)
Direktiiviä 96/77/EY olisi sen vuoksi muutettava ja oikaistava vastaavasti.
(8)
Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan ja oikaistaan direktiivin 96/77/EY liite tämän direktiivin liitteen mukaisesti.
2 artikla
1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 15 päivänä helmikuuta 2008. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava komissiolle kirjallisina ne keskeiset kansalliset säännökset, jotka ne antavat tässä direktiivissä tarkoitetuista kysymyksistä.
3 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Brysselissä 8 päivänä joulukuuta 2006.

Labels: 0
17